
Comunicat de presă privind procedura de negociere colectivă

Negocierea colectivă reprezintă toate formele de negociere care au loc între angajator/organizația patronală, pe de o parte, și sindicat/organizația sindicală sau reprezentanții aleși ai angajaților/lucrătorilor, după caz, de cealaltă parte, care urmăresc reglementarea relațiilor de muncă ori de serviciu dintre părți, stabilirea condițiilor de muncă, precum și orice alte acorduri în probleme de interes comun.
Legea nr. 367/2022 reglementează criteriile de reprezentativitate ale organizațiilor sindicale pentru participarea la negocierea colectivă la nivel de unitate. Pentru a fi reprezentative la nivel de unitate organizațiile sindicale (sindicat sau federație sindicală, după caz) trebuie să cumuleze un număr de membri care reprezintă minimum 35% din totalul angajaților unității aflați într-un raport juridic de muncă sau un raport de serviciu cu unitatea, concomitent cu îndeplinirea criteriilor privind statutul legal al organizației sindicale și independența organizatorică și patrimonială).
Astfel, părțile îndreptățite să negocieze colectiv la nivel de unitate potrivit legii sunt: organul de conducere al unității, stabilit prin lege, statut ori regulament de funcționare, după caz  și organizațiile sindicale legal constituite și reprezentative la nivel de unitate, iar în lipsa acestora, federațiile reprezentative la nivelul sectorului de negociere colectivă sau federațiile nereprezentative la nivelul sectorului de negociere colectivă afiliate la confederații reprezentative la nivel național, sau toate sindicatele nereprezentative din unitate, iar în lipsa sindicatelor,reprezentanții angajaților/lucrătorilor.
Reprezentanții angajaților/lucrătorilor: În lipsa sindicatelor, angajații din unitățile cu minim 10 angajați/lucrători au dreptul să își aleagă și mandateze reprezentanți, prin votul a cel puțin jumătate plus unu din numărul total al angajaților/lucrătorilor din unitatea respectivă pentru promovarea și apărarea drepturilor lor și reprezentarea în negocierea colectivă, fiind interzisă orice intervenție din partea autorităților publice, a angajatorilor și a organizațiilor acestora în alegerea reprezentanților angajaților/lucrătorilor ori în împiedicarea desfășurării acestor alegeri .
Important: Neinvitarea la negocieri a tuturor părților îndreptățite să negocieze contractul colectiv de muncă constituie motiv de refuz de înregistrare a contractului colectiv de muncă negociat la Inspectoratul Teritorial de Muncă. Dosarul de înregistrare a contractului colectiv de muncă trebuie să conțină dovada convocării părților îndreptățite să participe la negociere și dovezile de reprezentativitate/listele de semnături ale membrilor de sindicat/dovada plății cotizației/procesele-verbale de alegere a reprezentanților, după caz.
Procedura de negociere colectivă este reglementată prin lege care recunoaște, atât pentru sectorul privat, cât și pentru sectorul public, autonomia și egalitatea părților în negocierea condițiilor și libertatea de încheiere a contractelor colective de muncă, precum și dreptul la informare în susținerea negocierilor.
Inițierea negocierii este obligatorie în unitățile cu peste 10 angajați/lucrători. Angajatorii din sectorul privat și din sectorul public au obligația inițierii negocierii colective și trebuie să afișeze anunțul de intenție și să convoace toate părțile îndreptățite să participe la negocierea colectivă, conform legii, precum și să susțină cadrul adecvat de alegere a reprezentanților lucrătorilor în lipsa oricărui sindicat. Negocierea colectivă poate fi demarată și de către sindicat/federație sindicală/reprezentanții angajaților. În cazul în care într-o unitate nu există un contract colectiv de muncă, angajatorul sau orice altă parte îndreptățită să participe la negocierea colectivă, poate iniția negocierea contractului colectiv de muncă în orice moment. În cazul în care angajatorul nu inițiază negocierea, sindicatul/reprezentanții angajaților/lucrătorilor cere/cer în scris demararea negocierii colective și anunță părțile interesate. 
Refuzul angajatorului de a începe (participa la) negocierea contractului colectiv de muncă constituie contravenție și se sancționează cu amendă între 15.000 – 20.000 de lei.
Inițiatorul negocierii are obligația de a anunța intenția de negociere cu 60 de zile înaintea termenului de expirare a contractului colectiv de muncă în vigoare sau a expirării perioadei de aplicabilitate a clauzelor stipulate în actele adiționale la contractele colective de muncă sau în orice moment, dacă nu există contract colectiv de muncă.  Durata negocierii colective nu poate depăși termenul de 45 de zile decât cu acordul părților. 
Anunțul/invitația privind intenția de începere a negocierilor colective, cuprinzând data, ora și locul negocierilor, se transmite în scris de către angajator, cu cel puțin 15 zile înainte de începerea acestora, părțile îndreptățite să participe la negociere trebuie să confirme în scris primirea invitației precum și acceptul sau refuzul participării la negociere, indiferent de partea care a inițiat negocierea. Lipsa unui răspuns scris, coroborată cu prezentarea dovezii de invitare la negocieri, este interpretată ca refuz de participare la negocieri.
Data primei ședințe de negociere reprezintă data la care se consideră că negocierile au fost declanșate, conținutul ședințelor de negociere fiind consemnat în procese verbale de către reprezentanții mandatați ai părților. La fiecare ședință de negociere se întocmesc procese-verbale care cuprind poziția părților și fac parte din conținutul obligatoriu al dosarului de înregistrare a contractului colectiv de muncă.
Legislația privind dialogul social reglementează procedura de negociere, însă pentru ca discuțiile să fie constructive și să avanseze în direcția ajungerii la un acord, este esențial ca părțile să respecte anumite cerințe specifice privind conduita în negociere, precum:
- să participe la întâlniri conform calendarului agreat;
- să se consulte cu bună-credință;
- să acorde o atenție reală propunerilor făcute de reprezentanții celeilalte părți la  
  negociere;
- să răspundă în timp util la propunerile avansate de reprezentanții celeilalte părți la 
  negociere în ceea ce privește conținutul contractului colectiv de muncă; 
- să respecte durata maximă convenită a negocierilor;
- să depună toate eforturile rezonabile pentru a încheia un contract colectiv de muncă. 
În termen de 15 zile calendaristice de la data declanșării procedurilor de negociere, angajatorul are obligația să convoace toate părțile îndreptățite în vederea negocierii contractului colectiv de muncă și să organizeze prima ședința de negociere.
[bookmark: _Hlk208998253]Contractele colective de muncă pot fi semnate numai de reprezentanții mandatați în acest sens ai părților care au negociat și produc efecte de la data înregistrării sau de la o altă dată ulterioară convenită de părți. Contractele colective se încheie pe minim 1 an, maxim 2 ani, cu excepția situației în care contractul colectiv de muncă se încheie pe durata realizării unei lucrări determinate, cu posibilitate de prelungire o singură dată cu 1 an prin acte adiționale.
Clauzele contractelor colective de muncă pot stabili drepturi și obligații numai în limitele și în condițiile prevăzute de lege, prevederile legale referitoare la drepturile angajaților/lucrătorilor având un caracter minimal. Clauzele contractelor colective de muncă sunt subsecvente ierarhic superior. 
Important: Contractele colective de muncă care nu sunt semnate de toți reprezentanții părților la negociere, mandatați în acest scop, nu vor fi înregistrate.
Reprezentanții Inspectoratului Teritorial de Muncă Botoșani reamintesc angajatorilor și reprezentanților salariaților importanța respectării prevederilor legale privind procedura de negociere colectivă, în vederea asigurării unui dialog social eficient și a protejării drepturilor și intereselor legitime ale părților implicate.
Respectarea obligațiilor legale referitoare la inițierea și desfășurarea negocierii colective contribuie la consolidarea relațiilor de muncă, la prevenirea conflictelor de muncă și la promovarea unui climat de stabilitate și cooperare la nivelul unităților.

